Sagaing, Hti Jaik Mare Kahtawng Uphkang Salang Yawng Bungli Pru Mat
KIO uphkang ai Nba Pa ginwang daw Mai Bat Ninghtawn, Gai Daw mare uphkang rung Chyare Yaku Langzing Tang Gun hte rau, nta masha marai (5) hpe dum nta kaw nhtu hte kahtam sat ai manghkang, July 2, bat Mali Ya shana, byin wa sai.
Asak (13) ning re ai kasha magam langai sha hprawng lawt mat ai raitim nau hkrit nna gari gawa rai byin nga ai lam, na chye lu ai.
Maning, ndai Gai Daw mare a Mare Salang wa sat hkrum wa sai hpang, ya Chyare wa hte dinghku masha ni hpe matut sa sat ai manghkang byin wa ai re.
Sat hkrum ai nta masha ni hta, Jan. Yam Htu, asak (70) jan gumgai, madu jan Moreen Sumlut Htu Nan, hte kasha Langzing San Li Naw hte Langzing Doi San Awng ni re lam, July 3, RVA Kachin shiga hta mu lu ai.
Matut nna, ndai mare hta shawng de sat hkrum wa sai masha yawng (10) jan nga ai kaw—madu jan madu la yan hpe dum nta kaw sa sat kau da ai lam, hte matsan mayan re ai Balawng amyusha hkan nau hpe sat kau ai lam ni— nga lai wa sai hpe seng ang ai KIO daru magam lu ni manghkang langai pyi n lu sawk shapraw ya ai majaw, asuya (KIO) ni lit n lu la ai mare rai taw ai hpe mare masha ni tsun garu nga ma ai re.
Ndai shara gaw Miwa ga jarit hte ni ai hte moi kaw nna daini ten du hkra KIO uphkang ginra rai nna, Gai Daw makau hpai wang kaba (du chyang) hpaw tawn ai majaw shing n rai gumhpraw ra nna lamu ga dut sha mayu ai KIO salang nkau hte lamu ga madu chyauman masha ni lapran, byin ai manghkang kun? nga nna, yu maram ai ni tsun nga ma ai re.
kac_Latn kac_Latn kac_Latn kac_Latn kac_Latn kac_Latn kac_Latn